UMongameli Levy Mwanawasa Wele Zambia Uthi ISADC Ikhangelele Ukuqhutshwa Kokhetho Olukhulukileyo Kwele Zimbabwe
Lokhu ukutsho lapho ethekelele omunye wakhe wakwele Botswana uMongameli Festus Mogae
UMongameli Levy Mwanawasa weZambia ongumgcinisihlalo njalo weSADC, uthi amazwe angezansi kweAfrica akhangelele ukuthi iZimbabwe ibe lokhetho olukhululekileyo. UMwanawasa uthi iZimbabwe kumele ilandele izinqumo zokuqhuba ukhetho ezavunyelwana ngamazwe aweSADC. UMwanawasa wethule lombiko ngesikhathi ethekelele uMongameli Festus Mogae eGaborone ngolwesine. UMwanawasa utshele uMogae ukuthi akukunengi angakutsho okuphathelene leZimbabwe ngaphandle kokuthi isadc ilethemba lokuthi ukhetho lwangoMqibelo luzabe lukhululekile. Amazwi kaMwanawasa alandela izikhalo zabaphikisana lebandla leZANU PF kukhetho abathi banakanela ukuthi uMongameli Robert Mugabe usephezu kwamasu obuqili. Lokhu kungemva kukuba iZimbabwe ithenge amaphepha okuvota awedlula inani labantu abakhangelelwe ukuvota. Kodwa uMwanawasa uthi iZimbabwe kumele ilandele izinqumo zeSADC zokuqhuba ukhetho ngendlela ekhulukileyo engalabuqili. UMogae yena uthi noma nje iZimbabwe iqhubeka ibhekane lendubo zomumo womnotho kanye lezombusazwe, akudingeki ukuthi ilizwe lakhe liqinise ibutho. Ube ephundula umbuzo ekolitshini yeUniversity of Botswana lapho omunye umfundi ube funa ukwazi ukuthi akulasidingo sokuthi iBotswana iyengeze imali kwezomvikela ngenxa yesimo seZimbabwe. UMogae uthi uhulumende wakhe uyakhathazeka ngenani eliphezulu labeZimbabwe labangena eBotswana bezodinga imsebenzi. Uthi ilizwe lakhe alisenelisi ukunanza ukuphila kwabeZimbabwe eBotswana ngoba sebebanengi kakhulu. Abomthetho eBotswana bathi bayesabela ukuthi inani labavela ezimbabwe lizaqonga ngemva kokhetho, ikakhulu uma uMugabe enganqoba. Lokhu kungenxa yokuthi inengi alikhangelelanga ukuthi umumo womnotho lowezombusazwe ungaguquka uma uMongameli Mugabe eqhubeka ebusa.